מאיר אשכנזי (כפר חב"ד)

הרב מאיר אשכנזי (נולד בי"ט בכסלו תש"ל, 29 בנובמבר 1969) הוא רב היישוב כפר חב"ד.

תולדות חייו
נולד בכפר חב"ד לסימה ולרב מרדכי שמואל אשכנזי. נקרא על שם אבי סבו, הרב מאיר אשכנזי, שהיה רב בשאנגחאי.

למד בישיבת תומכי תמימים בלוד, בנחלת הר חב"ד ובכפר חב"ד. בשנת תשמ"ט (1989) נסע ללמוד בישיבת תומכי תמימים ליובאוויטש המרכזית – 770 בברוקלין. נסמך לרבנות מטעם הרבנות הראשית לישראל וכן על ידי הרב פינחס הירשפרונג והרב שמחה עלברג.

בתשנ"א (1991) נסע לסייע לפעילות חב"ד בעיר חרסון שבאוקראינה במשך שלושה חודשים. בתמוז תשנ"ב (1992) התחתן עם חנה פיה, בתו של הרב דוד מאיר דרוקמן רב העיר קריית מוצקין. לאחר נישואיו התגורר בצפת, שם היה ר"מ בישיבת חב"ד בעיר, בראשות דודו, הרב יוסף יצחק וילשאנסקי וחבר בהנהלת סמינר בית חנה בעיר.

רבנות כפר חב"ד

לאחר פטירת אביו בכ"ג בטבת תשע"ה, הוכתר כממלא מקומו על ידי הרב אליהו יוחנן גוראריה בשם בית דין רבני חב"ד ובשם ועד כפר חב"ד וגבאי בתי הכנסת שבכפר.

בז' בתמוז תשע"ה (24 ביוני 2015) זימן את תושבי המקום לאספה בנושא הדיור והצניעות בכפר, שבה דיבר בחריפות. הנאום משך תשומת לב בתקשורת החרדית. הרב אשכנזי עומד בתקיפות על מנהג חב"ד שעל אישה נשואה לכסות את ראשה בצאתה לרחוב בפאה ולא במטפחת. בשנת 2016 ספג ביקורת על שצעק ברחוב על נשים ביישוב המכסות ראשן במטפחת. אישים בחב"ד תמכו בו מול הביקורת.

באלול תשע"ו (ספטמבר 2016) ערערו עסקנים על מינויו כרב של כפר חב"ד. בתגובה תמכו בו חברים בבית דין רבני חב"ד.

באייר תשע"ז דרש הרב אשכנזי למנוע את השחיטה במשחטה בכפר חב"ד. יו"ר ועד הכפר וחלק מאנשי הוועד תמכו במשחטה. בעקבות כך פורסם בחודש אייר כי ועד כפר חב"ד החליט על הקמת ועד רוחני בן 12 חברים במטרה לצמצם את סמכותו. בתגובה לפרסומים הקים הרב אשכנזי ועד רוחני משלו.

באדר תשע"ח (מרץ 2018) לקראת בחירות לוועד הכפר, כינס הרב אשכנזי אספה שבה מתח ביקורת על חלק מחברי הוועד היוצא וקרא לתמוך ברשימת מועמדים שהציג. כל חברי הוועד שנבחרו בסופו של דבר נתמכו על ידו והיו"ר הקודם שמעון רבינוביץ לא נבחר.

ב-2018 נערכו לראשונה בבחירות לרשויות המקומיות גם בחירות לוועד המקומי של היישוב, לאחר שלפני כן שימש ועד הכפר גם כוועד האגודה וגם כוועד המקומי. הרב אשכנזי ניסה למנוע את קיום הבחירות, ללא הצלחה. מתוך תשעה מושבים בוועד המקומי זכתה הרשימה בתמיכתו בארבעה. שתי הרשימות האחרות הקימו קואליציה ובחרו ליו"ר הוועד את רבינוביץ.

בשבט תשע"ט (2019) החזיר את הכשרות למשחטה בכפר חב"ד.

משפחתו
לרב אשכנזי ארבעה בנים וארבע בנות.

עץ משפחתי

לקריאה נוספת
 יוסף כ"ץ, יש בעל הבית לכפר, עיתון 'בקהילה', כ"ג בחשון תשע"ו

קישורים חיצוניים
 הכירו את הרב החדש של כפר חב"ד ● פרופיל מיוחד, חב"ד און ליין
 מנחם כהן, ריאיון עם הרב אשכנזי, שבועון כפר חב"ד, סיוון תשע"ו, באתר COL
 הרב אשכנזי על החשיבות שבחבישת פאה, COL, סיון תשע"ו
 בנימין ליפקין,  פנים חדשות באו לכאן, באתר COL

הערות שוליים

כפר חב"ד: אישים
משפחת גוראריה
רבני חב"ד
רבני יישובים
משפחת סלונים
משפחת גולדברג-ידלר
ישראלים שנולדו ב-1969